text: Betjente slået ned af rockere
  21 februar 2012 kl. 10.53
  To rockere blev mandag eftermiddag klokken 16.30 anholdt på Ingemanns Allé i Esbjerg og sigtet for vold mod embedsmand.
  Rockerne blev voldelige, da de blev kontaktet af en politipatrulje ud for Hells Angels klubhus på Ingemanns Alle i Esbjerg. De to 21-årige mænd slog den ene betjent i maven og den anden på skulderen.
  Betjentene tilkaldte forstærkning, og begge rockere blev anholdt.
  Den ene er nu sigtet for vold mod tjenestemand, den anden for vold mod tjenestemand og forsøg på at befri en anholdt.
  De to 21-årige er i øjeblikket i grundlovsforhør ved Retten i Esbjerg.
  